Pismo podrške djelatnicima Centra za socijalnu skrb Zadar

Drage kolegice i kolege!

Zgroženi monstruoznim zločinom koji se dogodio na području nadležnosti Centra za socijalnu skrb Zadar, ali i razočarani načinom na koji je započela hajka na zaposlenike u sustavu, izražavamo svesrdnu podršku svim djelatnicima navedenog Centra, kao i svim djelatnicima u sustavu.

Stručni djelatnici centara za socijalnu skrb izloženi su stalnim rizicima i pritiscima u svakodnevnom radu u sustavu socijalne skrbi. Promjenom društvenih prilika izloženi smo sve kompleksnijoj, bizarnijoj i zahtjevnijoj obiteljskoj problematici naših korisnika, a koja zahtjeva sve veći angažman djelatnika socijalne skrbi uz nužnu međuresornu suradnju. Unatoč svim problemima sa kojima se susrećemo u svakodnevnom radu, među kojima se ističu nedovoljan broj stručnog kadra, neosiguravanje statusa službene osobe te neadekvatni uvjeti rada, naš posao nastojimo obavljati savjesno, korektno, u skladu sa zakonskim ovlastima kao i pravilima struke. Zbog svih teškoća, problema i prepreka sa kojima se susrećemo u svakodnevnom radu, kao i zbog tromosti i nezainteresiranosti resornog Ministarstva i Vlade za konkretnim promjenama, smatramo da je vrijeme da se ujedinimo u zaštiti djelatnika i struke, te traženju poboljšanja uvjeta rada u sustavu socijalne skrbi.

Iako ne bježimo od svoje profesionalne odgovornosti, smatramo da ovaj nemili događaj može biti prilika da se javnost upozna sa ovlastima centara za socijalnu skrb, kao i da svaki pojedinac preuzme svoj dio odgovornosti u zaštiti najranjivijih skupina u društvu.

Djelatnici Centra za socijalnu skrb Osijek